## La Generalitat inicia les obres de la variant nord d’Albalat de la Ribera després d’augmentar la inversió fins als 5,1 milions

*** Amb la construcció d’esta ronda, s’evitarà la circulació de fins a 5.600 vehicles diaris per la travessia urbana
* Vicente Martínez Mus indica que s’ha hagut de fer una nova licitació per a desbloquejar una demanda històrica**

La Generalitat ha iniciat este dilluns les obres de la variant de la CV-515 al seu pas per Albalat de la Ribera, que permetrà reduir el trànsit de pas per la travessia urbana i millorar la seguretat viària, així com la qualitat de vida dels veïns després d’augmentar la inversió fins als 5,1 milions d’euros.

Així ho ha confirmat el conseller d’Infraestructures i Territori, Vicente Martínez Mus, que ha visitat el municipi juntament amb l’alcalde del municipi, José Antonio Roig. El conseller ha recordat que “és una infraestructura llargament demandada pel municipi”, i ha afegit que “el projecte preveu l’execució de més de 2,1 quilòmetres de nova carretera, la construcció de tres glorietes, camins de servici per a accessos agrícoles i la reposició de servicis afectats”.

El conseller ha explicat que la inversió “supera els 5,1 milions d’euros, està emmarcada en el conveni amb el Ministeri de Transports i Mobilitat Sostenible, i tindrà un termini d’execució estimat de 18 mesos, amb finalització prevista en la primavera de 2027”. El cost de l’obra s’ha vist incrementat respecte a la previsió inicial de 3,9 milions realitzada en 2022, quantitat que va portar l’empresa adjudicatària a renunciar.

Martínez Mus ha subratllat que, d’esta manera, esta actuació queda desbloquejada després de la paralització que va tindre lloc per la crisi de preus de l’energia i les matèries primeres derivada de la pandèmia i la guerra d’Ucraïna. Una situació que va obligar a fer una nova licitació.

Amb la construcció d’esta nova ronda nord, s’eliminarà la circulació de fins a 5.600 vehicles diaris per l’interior del nucli urbà, la qual cosa suposarà una notable disminució de sorolls, contaminació i riscos per a vianants i conductors.

**Reforçar la seguretat viària**

“El nostre compromís és clar: vertebrar el territori, reforçar la seguretat viària i garantir infraestructures que milloren el dia a dia de les persones. La variant d’Albalat de la Ribera representa el model d’infraestructures modernes, segures i sostenibles que volem per a tota la Comunitat Valenciana”, ha assenyalat el titular d’Infraestructures.

Per la seua part, l’alcalde del municipi, José Antonio Roig ha conclòs agraint al conseller “que haja fet possible esta intervenció, esperada durant més de 23 anys pels habitants d’Albalat de la Ribera”.

Fecha: 06/10/2025